Seitsemän tähden liike asettaa europarlamenttivaaleihin ehdokkaaksi muun muassa johtajansa Paavo Väyrysen ja liikemies Peter Fryckmanin.

Paavo Väyrynen syytti mediaa huonosta menestyksestään eduskuntavaaleissa.

Eduskuntavaali-iltana Paavo Väyrynen näytti pettyneeltä mieheltä. Seitsemän tähden liike ei saanut yhtäkään edustajaa läpi ja Väyrysen kansanedustajan pesti tuli ainakin hetkellisesti päätökseen.

Väyrynen ei kuitenkaan jäänyt makaamaan laakereilleen, vaan Tähtiliike on ilmoittanut torstaina, että liikkeen puheenjohtaja on itsekin ehdolla EU-vaaleissa.

Tähtiliike on asettanut yhteensä 20 ehdokasta. Väyrysen jälkeen tunnetuin nimi on liikemies Peter Fryckman.

Eduskuntavaaleja Väyrynen ei kuitenkaan täysin unohda. Tähtiliike on tehnyt eduskunnan oikeusasiamiehelle kantelun. Taustalla on se, että Väyrystä ei kutsuttu Yleisradion vaalitenttiin, eikä liike saanut omaa puoluepäivää.

Toinen kantelu sen sijaan koskee eurovaaleja. Tähtiliikkeen mukaan Yle ei ole antanut ohjeita, kuinka puolueet voivat osallistua vaalikeskusteluihin ja -ohjelmiin, vaikka kutsu on esitetty.

Väyrynen on toiminut europarlamentaarikkona keskustan edustajana vuosina 1995–2007 ja uudelleen vuosina 2014–2018.